Ylen tv-uutisissa vieraillut PTT:n tutkimusjohtaja Markus Lahtinen pitää kovassa kasvussa ollutta piilotyöttömien määrää huolestuttavana.

– Se kertoo Suomen työmarkkinoiden heikkoudesta, kun ihmiset huomaavat työnhaun turhaksi niin he vetäytyvät työmarkkinoilta. Jäävät kotiin hoitamaan lapsia tai opiskelemaan. Kyllä se on vakava ongelma, koska jos nuo ihmiset eivät olisi piilotyöttömiä, vaan työttömiä työnhakijoita, niin meidän työttömyysprosentti olisi jotain 12 prosenttia. Eli ihan eri tasoa kuin tuo Tilastokeskuksen elokuun luku 7,4 prosenttia, Lahtinen sanoo.

Elokuun työttömyystilaston mukaan piilotyöttömien määrä oli 149 000. Viime vuoden elokuusta heidän määränsä kasvoi 32 000 henkilöllä. Piilotyöttömät ovat henkilöitä, jotka ovat ilman työtä, mutta eivät hae työpaikkaa.

Tutkimusjohtaja Lahtinen ei lupaa parempaa onnea työmarkkinoilla jatkossakaan.

– Ennustamme, että työllisyystilanne heikkenee ja työttömyys kasvaa edelleen. Erityisesti teollisuus on alkanut laittaa väkeä pihalle eli enää teollisuusjohtajatkaan eivät näe enää erityisiä kasvunmahdollisuuksia.

PTT ennustaa ensi vuoden talouskasvuksi +0,5 prosenttia. Se ei riitä suunnan kääntämiseen.

– Ainakaan se ei riitä työllisyyden parantamiseen. Sen pitäisi olla vähintään puolitoista prosenttia tai korkeampikin, jotta työpaikkoja alkaisi syntyä. Tilanne on työttömän työnhakijan kannalta erittäin heikko, Lahtinen sanoo.

Maailmantalouden kasvu ei riitä enää tänä vuonna enää Suomen vientiyritysten vetoavuksi ja myös näkymät Euroopassa ovat kehnot.

Lahtisen mielestä Suomen pitäisi keksiä itsensä uudestaan. Panostaa teollisuuden sijaan uusille aloille kuten palveluihin ja järjestää työmarkkinat vikkelämmiksi. Lahtinen aloittaisi lyhentämällä ansiosidonnaista työttömyysturvaa.